section_heading: Uvod u bitku
paragraph_text: Zbog te pogreške, Cezar se našao u najgorem mogućem položaju. Nije mogao primati namirnice iz Rima zbog pomorske blokade, nije se mogao osloniti na grčke gradove jer su svi bili za Pompeja, i još je uspio dopremiti samo pola vojske. Bio je u takvom škripcu da je čak nekoliko puta pokušao mirovne pregovore s Pompejem, koji ga je svaki put odbio. Shvativši da će ga izvući jedino borba, pokušao se još jedanput kroz zimsku blokadu probiti natrag u Italiju da dovede ostatak snaga u Grčku. Nije imao sreće - olujno more prisililo ga je na povratak. Međutim, njegov vođa konjice Marko Antonije raspalio je borbeni duh vojske i nakon više pokušaja razbio Libonovu blokadu i uspio stići sjeverno od Cezarova tabora. U trci s vremenom, i Cezar i Pompej pojurili su prema Antoniju. Iako je Pompej stigao prvi, Cezar ga je slijedio u stopu, pa je Pompej oprezno premjestio snage u Drač kako se ne bi našao prikliješten između dvije vojske.